Lars Aagaard (M), 2025-04-03:
Tak for ordet, og tak for forslaget fra Enhedslisten.
Forslaget er todelt.
Det handler både om at forbedre mulighederne for at opsætte solceller på offentlige bygninger, og så handler det om, hvordan Danmark hurtigst muligt kan implementere EU's bygningsdirektiv.
Jeg vil starte med at erklære mig enig i det, som jeg forstår som det overordnede mål med Enhedslistens forslag.
Vi skal have mere grøn strøm i Danmark på en effektiv måde, så det kan øge vores konkurrenceevne og vi kan opnå større energiuafhængighed.
Vi skal bruge vores politiske energi på at fjerne uhensigtsmæssige barrierer for udbygningen og skabe gode rammevilkår for dem, der ønsker at sætte solceller op på tage.
Selv om de største solcelleanlæg er at finde i det åbne land, sker der i de her år også en stor udbygning med solceller på tage.
Den samlede kapacitet for solceller på tage er steget med 95 pct. siden 2020 og udgør i dag cirka en tredjedel af den samlede solcellekapacitet i Danmark.
Det er i sidste ende efterspørgslen, der afgør, hvad der kommer op, og det skal vi selvfølgelig holde fast i.
Vi får den mest effektive omstilling ved at lade markedskræfterne arbejde for os.
Regeringen arbejder allerede på at fjerne barrierer for flere solceller på tage.
For eksempel fremsatte vi i marts et lovforslag, der bl.a. skal fremme flere solceller på erhvervsbygninger.
Det sker som led i den solcellestrategi, vi præsenterede sidste forår.
Konkret skal lovforslaget gøre det mere attraktivt at lease solcelleanlæg på de bygninger.
Derudover vil regeringen i 2025 åbne en tilskudspulje til støtte til solceller på etageejendomme.
Det skal bl.a. gøre det mere attraktivt at sætte solceller op på tage af almene boliger samt andels- og ejerlejligheder.
Vi kigger også på, om reglerne for kommunernes modregning af økonomiske gevinster ved egenproduktion af solcellestrøm bør justeres.
Det vil give mindre bøvl og færre indrapporteringskrav for kommunerne.
Jeg vil samtidig nævne, at Energistyrelsen altid står til rådighed med vejledning og sparring til de kommuner, der gerne vil bidrage til mere grøn strøm.
Selv om elforsyningen ikke er en klassisk kerneopgave for kommunerne, spiller flere kommuner allerede en aktiv rolle i udbygningen af vedvarende energi.
Det synes jeg grundlæggende er positivt, men det skal selvfølgelig ske på en gennemtænkt og hensigtsmæssig måde.
Det er vigtigt at huske på, at vi i Danmark længe har haft bred politisk opbakning til kravet om selskabsudskillelse.
Først er det blevet vedtaget i 1999, og senere er det blevet genbekræftet i 2020, hvor forslagsstillernes parti også bakkede op.
Hvis man nu ønsker at fjerne dette krav, taler vi om et udgiftsdrivende tiltag, og det vil kræve en klar plan for finansiering.
Det er et vigtigt hensyn, som vi skal have med i overvejelserne, og som jeg har en klar erindring om at Enhedslisten over for andre partiers forslag har sat som et krav.
Jeg husker, at da vi diskuterede Niels Bohr-kommissionen, afviste Enhedslisten bl.a. det forslag med den begrundelse, at man ikke kunne stemme for beslutningsforslag, der var udgiftsdrivende, uden at anvise en tilsvarende finansiering.
Jeg erindrer bare om, at det her også koster penge, og at der ikke er anvist finansiering.
Det skal vi selvfølgelig gøre på en fornuftig og ansvarlig måde.
Det er Social- og Boligministeriet, der har ansvaret for at sætte gang i arbejdet og implementere kravene til solcelleanlæg, og det arbejde bidrager vi selvfølgelig til fra mit ministeriums side.
Den konkrete implementering kender vi ikke endnu, men det er en selvfølge, at vi skal leve op til reglerne til tiden.
I forhold til hvilken proces der følger med implementeringen, må jeg henvise til Social- og Boligministeriet, men jeg kan betrygge ordføreren i, at de nok skal blive inddraget i den proces.
Jeg sætter stor pris på, at Enhedslisten ønsker, at vi skal skabe de bedst mulige rammer for udbygningen af solceller på tage, men en fjernelse af kravet om selskabsudskillelse vil føre til et afgiftstab i form af en sparet elafgift for kommunerne, som Enhedslisten altså ikke kommer med forslag til at dække, og derfor kan vi i regeringen samlet set ikke bakke op om Enhedslistens beslutningsforslag.